T. Cabaj, poslanec: (2002-02-08):
J. Migaš, predseda NR SR: Panie poslankyne, páni poslanci, opakujem, v rokovacom poriadku táto vec nie je, nie je presne vyjadrená. Ja som vytvoril možnosť, aby ste sa krátko vyjadrili a dali otázky predsedovi vlády. Ja si myslím, že toto by mohol byť taký racionálny prístup pri podaní tejto informácie a poprípade, ak by boli vaše otázky a reakcie predsedu vlády, nevidím nejaký dôvod, aby sme teraz hlasovali o tom, či bude rozprava, pán poslanec Cabaj. Ak vás to uspokojí, samozrejme, keď dáte procedurálny návrh, ja dám o ňom hlasovať, ak trváte na tom. (Hlasy v sále.) Panie poslankyne, páni poslanci, prezentujme sa a hlasujme, budeme hlasovať o procedurálnom návrhu pána poslanca Cabaja, ktorý... O prvom procedurálnom návrhu, aby sa otvorila rozprava a každý klub by vystúpil. Hlasujeme o prvom procedurálnom návrhu pána poslanca Cabaja. (Hlasovanie.) Prítomných je 61 poslancov. Málo, panie poslankyne, páni poslanci, čiže ja si myslím, že tak, ako som navrhol, by sme mohli k tejto veci pristúpiť. Takže, nech sa páči, stručné vyjadrenie, otázka. Nie je v rokováku, že dve minúty alebo koľko, takže, nech sa páči, vyjadrite sa krátko a na otázku potom zareaguje predseda vlády alebo poprípade prítomní členovia vlády. Hlási sa pán poslanec Delinga s otázkou o vyjadrenie, pán poslanec Kozlík, pán poslanec Húska, pán poslanec Baco. Uzatváram možnosť... pán poslanec Krajči. Uzatváram možnosť prihlásiť sa s otázkou alebo krátkym vyjadrením. (Hlasy v sále.) Nech sa páči, ako prvý pán poslanec Cabaj? Nie, pán poslanec Kozlík, nech sa páči k tomu. P. Delinga, poslanec: Ja som bol prvý! J. Migaš, predseda NR SR: Tak pán poslanec Delinga. P. Delinga, poslanec: Ďakujem pekne. Pán predseda vlády, zo siedmich pilierov bol najvýraznejší ten, že vláda sa v januári roku 2000 zaoberala konkrétnymi spoločnosťami, ktoré zhromažďujú prostriedky od občanov a že tu vzniká nebezpečie, že neoprávnene podnikajú. Ja sa pýtam, pán predseda vlády, ako ste sa vtedy zaoberali spoločnosťou Horizont Slovakia, a. s., a BMG Invest v januári, aké ste mali správy o tejto spoločnosti, pretože len všeobecne povedať, že ste sa tým zaoberali, pre nás ani ako poslancov, ale ani pre občanov nič neznamená. Pretože tu ide o konkrétny prípad a k tomuto konkrétnemu prípadu okrem toho, že prebieha šetrenie, ste nič viac nepovedali, či vláda mohla tomu zabrániť alebo nemohla. A keďže sa tým zaoberala a prijala nejaké opatrenia do 30. 10. 2000, zdá sa, že tie opatrenia sa minuli účinkom voči tejto konkrétnej spoločnosti. A potom, ešte sa vás pýtam, pán predseda vlády, či ste sa zaoberali aj ďalšími spoločnosťami, o ktorých sa teraz hovorí, že budú nasledovať podobne, to znamená, že či to skutočne má vláda v rukách, aby sa občanom nestalo to, čo stalo pri spoločnosti Horizont a BMG. J. Migaš, predseda NR SR: Ďalej, pán poslanec Kozlík, nech sa páči. S. Kozlík, poslanec: Áno, ďakujem pekne. Vážená Národná rada, my sme si vypočuli z úst pána Dzurindu vystúpenie o neplnení programového vyhlásenia vlády. Programové vyhlásenie vlády hovorilo, že vláda skvalitní legislatívu finančného trhu. Pán Dzurinda sa odvolával na stanoviská Medzinárodného menového fondu, Svetovej banky, ako pozitívne hodnotia ten vývoj legislatívy finančného trhu, nech sa ide opýtať občanov, tých, ktorí sú dotknutí a budú dotknutí, ja neviem, piatimi miliardami a väčšími položkami pádu týchto nebankových inštitúcií, že jednoducho vláda nenaplnila túto predstavu, ktorú mala v programovom vyhlásení vlády, a skutočne, „v lufte“ lieta vyše 5 miliárd korún občanov. Pán predseda vlády, štát zodpovedá za občanov! Má poskytnúť ochranu občanovi a vy ste dobre vedeli tri roky o tom, že sú tu problémové nebankové inštitúcie. Pani Schmögnerová, pán Mikloš, vy ste o tom hovorili tri roky a viedli sa polemiky o zákonnosti podnikania týchto inštitúcií a pol roka pred voľbami vám krachujú nebankové inštitúcie. To je jasný doklad toho, že vláda nesplnila svoje programové vyhlásenie. Je tu, vyložene sa natíska podobenstvo s Devín bankou, kde takisto vláda meditovala nad vývojom v tejto banke, najprv jej nepredĺžila licenciu, pochybovalo sa o úrovni tejto banky, potom sa navyšovali vklady, potom vláda dodatočne dala licenciu na deblokácie ruského dlhu a nakoniec Devín banka skrachovala, pričom sa navýšili záväzky tejto banky z 3 na 11 miliárd korún. Je tu úplné podobenstvo neschopnosti vlády aktívne konať, hodiny ste tu recitovali o legislatíve, ktorá sa prijímala vlastne od 1. januára 2002, ale nič sa neurobilo v oblasti dohľadu, v oblasti povinnej prezentácie aktivít a finančných výsledkov, nič sa neudialo v oblasti nútenej správy, nič sa neudialo v oblasti vymedzenia, až zastavenia činnosti týchto subjektov za istých predpokladov. Takže to vystúpenie, pán predseda vlády, dokumentovalo neschopnosť a neakčnosť súčasnej, vašej vlády. Ďakujem pekne. Otázku nemám. J. Migaš, predseda NR SR: Nech sa páči, pán poslanec Húska. Pán poslanec Húska. A. M. Húska, poslanec: Ďakujem. Pán predseda vlády, rád by som pripomenúť, že nejde o to, opierať sa len o vlastnú skúsenosť a skúsenosť vašej vlády, ale aj o skúsenosti okolitých štátov. Vieme, že pred dvoma rokmi vrcholili krachy všetkých takzvaných „kampeličiek“ a iných foriem nebankového podnikania, ktoré v podstate bolo založené na lákaní občanov nadmernými možnosťami príjmov, nadmerným zúročením. Viete, prax sa nazýva kritické bytie. Vy ste neprejavili vo svojej vládnej praxi kritické bytie nad vlastným vývojom a nad vývojom v okolí. Bolo jednoducho potrebné celkom dôrazne zabrániť tomuto vývoju, veď viete, že vo veľkom sa vysielali reklamné šoty o nulových rizikách a o ohromných príjmoch. To všetko naznačovalo, že nebankové podnikanie je ošemetné. Hrozivé sa to stalo, čím viac sa znižovala v bankách všeobecná úroková miera, pretože zotrvávanie ponúk takého výnosu požičaných alebo vložených, alebo rôznymi fintami získaných peňazí od sporiteľov do nebankových spoločností sa vlastne hrali pyramidálne hry. Pokračovalo sa v najstrašnejšom spôsobe okrádania občanov a získavania dôvery občanov v nádeji, že sa dostanú k väčšej „výťažnosti“ vložených peňazí než v bankách. Toto všetko ukazuje na to, že ste a trestuhodne zanedbali zásah proti tomuto vývoju. Na ochranu občanov bolo treba skutočne veľmi ostro zabrániť týmto praktikám mimobankového postupu. Ak počujeme, že už tri-štyri roky sa zapodieva touto problematikou polícia, tak predsa dávno bolo treba uskutočniť zákonné opatrenia, ktoré by zabránili žralokom, ktorí odoberajú ľuďom ich úspory. J. Migaš, predseda NR SR: Pán poslanec Baco. P. Baco, poslanec: Ďakujem pekne. Občania Slovenskej republiky majú prísť o svoje vklady, ktoré si dobromyseľne uložili v spoločnosti, ktorá požíva všeobecnú ochranu súčasnej vlády a podporu súčasnej vlády. Pán premiér si dal veľmi záležať, pretože vie dobre, aká je situácia v týchto spoločnostiach, na tom, aby hneď kričal do celého sveta, že je to výsledkom nášľapných mín z roku 1996. Pán predseda vlády tieto triky ovláda a, samozrejme, nemá pravdu, ako vždy pri takýchto akciách. Chcem len poukázať na dva príklady, že to tak nie je a že výsledok tejto zlej situácie hroziaceho bankrotu v Horizonte a BMG Invest je práve klientelizmus jeho a jeho vlády. Napríklad Horizont a BMG Invest sa stali 66-precentným spoluvlastníkom agentúry Soria and Gray, ktorá preňho robila reklamnú agentúru. Čo by bolo akože normálne, ale je už ďalej zaujímavejšie, že Soria použila, že Horizont použil na kúpu Sorie, 66-percentného balíku, agentúru off shore, teda v daňových rajoch, názvu Ellis Creation Limited. A čo je zaujímavé, túto firmu zastupuje nejaký pán John Simon Denton, ten istý pán, ktorý zastupuje spoločnosť Millennium Electronics Limited, ktorá je investorom TA 3. Ako je známe, TA 3 je televízna spoločnosť, ktorú založil hovorca... alebo kde šéfuje pán Lengyela, čiže je to spoločnosť pána Dzurindu, áno, je to televízia pána Dzurindu a jeho vlády. Takže, pán premiér, toto je jeden z krokov, ako sa dostali do ťažkostí Horizont a BMG Invest Druhá vec. Druhá podobná situácia. Predsa Horizont boli pre Markízu tí hlavní donori, financovatelia reklamy pre vašu volebnú kampaň. Čiže to je druhá nášľapná mína, ktorú ste si naložili a teraz vám to búcha a skôr než sa dostali iné fakty na stôl, tak ste začali vykrikovať dopredu: „Zlodej!“ Ja, zlodej, kričím: „Chyťte zlodeja!“ Takže, pán predseda, pýtam sa vás zodpovedne, povedzte občanom Slovenskej republiky , keďže celý tento proces ovládate a regulujete, kedy predpokladáte bankrot týchto firiem? (Smiech v sále.) J. Migaš, predseda NR SR: Pán poslanec Krajči. Nech sa páči pán poslanec. G. Krajči, poslanec: Ďakujem pekne, pán predseda. Ja by som nadviazal na vystúpenia mojich predrečníkov, ktorí jasne rozobrali situáciu týkajúcu sa nebankových inštitúcií a treba povedať, že v tejto krajine už nevládne vláda Slovenskej republiky na čele s Mikulášom Dzurindom, v tejto spoločnosti vládnu neinvestičné, teda nebankové inštitúcie a iné spoločnosti, ktoré ovládajú politikov tejto vlády a sú tu vážne indície, že títo politici stoja za tými firmami. Spomeňme si len na Mesu 10, ktorá začínala roztáčať podobné aktivity a dnes vytvorila toto podhubie, ktoré veľmi dobre pôsobí na území Slovenskej republiky. O tom, že Horizont je spoluvlastníkom, ja viem, že 51 % televízie TA 3, kde je pán Lengyel, jasne svedčí o tom, že tieto prsty predsedu vlády Dzurindu siahajú až do týchto kruhov, ale čo je horšie, sú tu aj indície, ktoré sa dajú podložiť a o chvíľu vyjdú najavo, že na zakrytie týchto transakcií boli používané aj štátne orgány polície, predovšetkým Krajský úrad vyšetrovania v Košiciach a dokonca aj spravodajská služba Slovenskej republiky, ktorí boli skorumpovaní preto, aby sa tieto kauzy neprevalili. Žiaľbohu alebo chvalabohu, tieto kauzy sa prevalili a dnes bude veľmi ťažké zdôvodňovať niektoré kroky, ktoré smerujú do vrcholovej špičky súčasnej slovenskej vlády. Ďakujem. J. Migaš, predseda NR SR: Predseda vlády chce reagovať na stanoviská a otázky? Nech sa páči, predseda vlády. (Hlasy v sále.) Na niečom sme sa dohodli, takže držme sa toho.